ادامه مطلب ...
گوندو گلیر گئچیر عؤموردن. عؤمورو ییغیب ساخلاماق اولمور. هر نه قدر ده قاباغین آلسان، بیر یئرلردن آخیب گئدیر. بو دورومدا، عؤمورو یاشایانلارین اللریندن گلن، اونو یاخشی یاشاماق اولور. دؤنوب دالیمیزا باخساق، نئجه یاشادیغیمیزی هر کسدن یاخشی گؤرَریک.
بو ایل، سئچگیلرین هاواسیندا باشلاندی. سئچگیلرین سونوجونو چوخ آزلاری، اؤنجهدن دئیه بیلردیلر. سئچگیلر اؤزو ایله یئنی بیر دورومو یاراتدی. اؤزللیکله دیل حاققیندا بیر سیرا سؤزلر وئریلدی. او سؤزلره دایاناراق، دیل حاققیندا فرقلی گؤروشلر اورتایا چیخدی. باشلانیشدا، هر کس بیر ایشلر گؤره بیلهجکلرینه اینانیب، او حاقدا دانیشماغا باشلادی.
بیلمیرم، کیملر نه ایش گؤردولر، آنجاق گئتدیکجه بو ایشین نه قدر چتین اولدوغونو هر کس باشا دوشدو!. یاخشی باخدیغیمیزدا؛ بو حاقدا، ایلک آتدیملار بئله آتیلمامیش گؤرونورلر. دیللره گؤره باخیشلار هله تام امنیتی-پولیتکال بیر باخیش دیر. بو باخیشلارین دَییشیلیب، توپلومسال(اجتماعی) ایله کولتورل(فرهنگی) باخیشا چئوریلمهسی، آرادا اولان بیر چوخ چتینلیکلری قالدیرا بیلر.
دوولت دیللردن دانیشسا دا، دیللرین قوروماق سیمگهسی اولان، "دونیالیق آنا دیلی گونو" موناسیبهتینه دوولت طرفیندن هئچ بیر قورولتای قورولمادی . اونون یئرینه، دیلسئورلرین قوردوغو ییغینجاقلارا امنیتی یاناشیلدی. آرالاری آزالماقدا اولان فرقلی گؤروشلرین آرالاری یئنیدن چوخالماغا باشلادی!
اومود اینسان اوچون دیر. اومودوم وار گلن ایل، دیل اوچون آتیلان آتدیملار بیر-بیرینه یاخینلاشا. دیل، پولیتیکال دورومدان چیخیب، سوسیال- کولتورل دوروما بیر آتدیم یاخینلاشا بیله.
بایرام، بوتون ایل بایرامی توتان اینسانلارا قوتلو اولسون. گلن گونلریمیز خئییرلی اولسون. گؤزوموز یوللاردا قالماسین، سئودییمیز اینسانلارین هامیسی یانیمیزدا اولماق آرزیسیلا، سئوگیلی یولداشلار بایرامینیز موبارک اولسون.
میللتلرین دورومونو دَیَرلندیرَنده، گَلیشمیش آلانلاردا آیدینلارین پایینی قاباریق گؤرورلر. گَلیشمهمیش آلانلاری قارا میللتین بوینونا ییخیرلار. قارا میللتین جهالتینی، گئرییه قالماغین ندنی بیلیرلر. اوتوروب یئنیدن باخدیغیمیزدا قارا میللت، هر یئرده اؤز یاشامینی یاشار. دبه چئوریلمیش دَیَرلری یاشادار. داها دوغروسو میللتلییینی سوردورَر.
میللتلرین دَییشیمی آیدینلاردان باشلاییب، آیدینلارین چوخ بؤلومونو اؤزلریله یولبیر ائلهدیکده گئنیشلَندیریب، میللتین ایچینده یئرینه سالا بیلر. هر دؤنَمده باشبیلنلر ایشی قاباغا آپاریب، ایشین باشیندا اولارلار. ایش قاباغا گئتمیرسه، باشبیلنلرین بوینونا دیر. باشبیلَنلیک اؤلچوسونده اولمویوب، باشبیلنلرین یئرینده اوتورماق دوروملارین یارانما ندنی اولا بیلیر. بو، هر بیر آلان اوچون گئچَرلی دیر.
بیر چوخ زامانلاردا اولور، میللت اؤزلرینی باشبیلَن آدلاندیرانلاردان چوخ قاباقدا گئدَر. باشبیلَنلر بیر شئیلری یئریتمهیه چالیشسالار بئله، میللَت دَییشیمین اؤنونده دورار. زامان اؤتدوکجه، میللَتین قَرارینین دوز اولدوغو اورتایا چیخار. آنجاق نه یازیق کی، گؤرمک ایستَمهینلر هئچ زامان گؤرمزلر.
تئهرانین ولیعصر مئیدانیندان گئچنده، بؤیوک بیر آفیش، دوقتور حسن حبیبی آدینا آچیلان قورومو تانیتدیریردی. اونو گؤرجَک؛ چوخدان ایدی، بئینیمده گَزن قونو، بیر داها جانلاندی: "ندن بیزیم ایچیمیزده تانینمیش آداملاریمیزین آدینا قوروملار آچیلمیر؟!". بو سورغونو دؤنه-لرله اؤزومدن سوروشموشام، یئتمه-ییب یولداشلار ایله آرایا قویموشام، جاواب تاپانمادیقدا آغ-ساققاللاریمیزین گؤروشلرینی اؤیرنمه-یه چالیشمیشام. بو قونونو دانیشدیغیم آداملارین هامیسی، بئله بیر قوروملارین یارانماغینی گرکلی بیلیب-لر. بیزیم دوروموموزدا اولان میللت-لرده اؤزل کولتورل قوروملار، اؤلوم حالیندا اولان وارلیقلارا یاشام وئره بیلر. بیزلرین ایچینده بیر چوخ بؤیوک-لریمیز وارایدی، قوروم یارادا بیلمک دوروموندا اولا بیله-ردیلر. آنجاق تأسسوفله؛ هئچ بیریندن خبر اولمادی. بیر چوخلارینین دوشونجه-لرینین یاشاتدیغی کیتابلار بئله، اونلار ایله بیرلیکده تورپاغا تاپشیریلدی. بو سؤزو تئهراندا یاشایان آذربایجانلیلار بلکه هر کسدن چوخ باشا دوشرلر. گئچمیشدَکی بؤیوکلریمیز، قوروملارین تملین قویمادان دونیالارین دَییشدیلر.
یاشایان بؤیوک-لریمیزین آللاه جانلارین ساغ ائله-سین. اونلارین آدینا یاراناق کولتورل قوروملار، اؤز ایچیمیزده دانیشیلان دوشونجه-نی یایماق اوچون بؤیوک بیر آددیم اولار. هردن دوشونورم بلکه بیز اؤزوموز بئله دئدییمیز سؤزلره اینانمیریق! بیزه قارشی دوشونن-لرین قوروملاری یوز ایله یاخین دیر، دوشوندوکلرینی یایماغا چالیشیرلار. ( "بنیاد موقوفات افشار" یوز ایله یاخیندیر، افشارین دوشوندوکلرینی پایلاشیر، او دوشونجه-ده اولان اینسانلاری قانادی آلتینا آلیر، کیتابلاری یاییر)
بیر نئچه ایل ایدی، ایشلر یئرینه گئتمه-دیینده اؤزگَلرینه دئیینیردیم. گاهدان یئر-گؤیدن گیلئلی اولوردوم. بو گیلئیلَنمه-لرده اؤزومه هئچ بیر پای آییرمیردیم. ایللر گئچدیکجه، گیلئلی-لیکلر ییغیلیب قالانیردی اوست-اوسته. ائله واخت گلیردی چاتیردی؛ اؤزومدن سونرا هر کسدن بیر جور گیلئلی اولوردوم. بو او دئمک کی؛ هر کسدن اوماجاغیم وار ایدی.
هر کسدن گیلئلی-لی-ییم قورتولدوقدا اؤزوم قالدیم گیلئی-لَنمه-میش! یاواش-یاواش باشلادیم اؤزومدن گیلئی-لَنمه-یه! آدام اؤزوندن گیلئیلَنمَیی چوخ چتین اولور. دئیرلر هر ایشین باشلانیشی چتین دیر. اؤزدن گیلئی-لَنمَیین ده باشلانیشی هر ندن چتین اولور. آنجاق، قاباغا گئتدیکجه یولونا دوشور. اینسان راحاتلامایا باشلاییر. گؤره بیلمه-یه-جه-یی ایشلردن خیالی راحات اولور دای گؤرَنمَیه-جک. گؤره بیله-جه-یی ایشلری سیرالاییر. اونلاری هدف گؤتوردوکده، چتینلیکلر آزالیر. ألیندن گلنی گؤرمه-یه واخت آییریر. ألیندن گلمه-ین ایشلری ده کیچیمسه-میر کی هئچ، چوخ دا اؤنملی گؤرور. اونلاری بیری گؤردوکده، بیلیر کی اونلار دا گؤروله بیلن ایشلردیلر آنجاق اؤز آدامی ایسته-ییر.
اؤزوندن گیلئیلنمه-یین باشقا بیر فایداسیدا اولور؛ هر کسی چالیشمیر اؤزو کیمی دوشوندوره، اؤزو کیمی چالیشدیرا، اؤزو کیمی ماراقلاندیرا. ائله اولسایدی دونیادا چوخ ایشلر گؤرولمویوب قالیب دونیانی قارما قاریشیقلیغا سوروب اونو باتیراردی. بوتون ایشلر دونیادا گؤروله بیلمکدن اؤترودیرلر، بیرلری اونلاری گؤرور. سن ده اؤز ایشیوی گؤرمه-لی-سن بیلدییوی ائله-مه-لی-سن سونوجا دا یئتیرمه-لی-سن. ایشه باشین قاریشدی، باشقاسیندان گیلئیلَنمه-یه واخت قالمیر.
بیر شئی داها وار: ایشلَمک چوخ چتین دیر. هدفلی ایشلَمک اوندان چتین دیر. بونو، ألیندن گلن ایشی گؤرمکده اؤیرَنیرسن.
بو گیلئیلَنمک-لرین بیر سونوجو داها وار: حاق وئریرسن اؤزگه-لرینه، سندن گیلئیلَنَر!
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab